 NA NDUBI MOTURI MGAWANYIKO umezuka miongoni mwa wanachama wa Kamati ya Kitaifa ya Mazungumzo (NADCO) kuhusiana na suala la kupanda kwa gharama ya maisha. Taifa LeO Dijitali imebaini kuwa hali inatishia kusambaratisha mazungumzo hayo ya kuleta mwafaka kati ya wandani wa Rais William Ruto na kiongozi wa upinzani Raila Odinga, baada ya kuzimwa kwa maandamano ya kupinga uongozi wa serikali ya Kenya Kwanza. Duru zinasema kuwa kamati hiyo imekubaliana kuhusu kubuniwa kwa Afisi ya Kiongozi Rasmi wa Upinzani na ile ya Mkuu wa Mawaziri (PCS) kushughulikia mwenendo wa “mshindi kuchukua kila kitu”. Baadhi ya wawakilishi wa Azimio katika kamati hiyo sasa wanausukuma muungano wa Kenya Kwanza na jamii ya kimataifa kwa kutumia mazungumzo hayo kuzuia maandamano na kutoa taswira ya kuhalalishwa kwa serikali hii. Kwenye mahojiano na Taifa Leo Dijitali, Katibu Mkuu wa Jubilee Jeremiah Kioni anasema serikali ya Kenya Kwanza haijajitolea kupunguza gharama ya maisha. Anasema kila mara suala hilo linapoibuliwa katika vikao vya Kamati hiyo ya (NADCO) huwa linawekwa kando. “Tumekuwa tukishinikiza kuwa suala la gharama ya maisha lipewe kipaumbele, lakini wamekuwa wakisema kuwa suala hilo linafaa kushughulikiwa na wataalamu. Ni wazi kuwa tuko na serikali ambayo imeshindwa na kazi,” akasema Bw Kioni. Akauliza hivi: “Mbona tuhusishe wataalamu katika masuala ambayo ni ya kisiasa? Ikiwa kweli kamati ina baraza za rais kazi yetu kukubaliana kwa kile kitu na ni kazi ya wataalamu kutekeleza kile tumekubaliana.” Bw Kioni pia alisema kuwa Kenya Kwanza imekataa mjadala kuhusu uingiliaji wa vyama vya kisiasa vya Azimio, huku wanachama wa muungano huo tawala wakikwepa kuhudhuria mikutano na maafisa wa mataifa ya kigeni wanaozuru Kenya. “Kama muungano wa Azimio tulilazimishwa kushiriki mazungumzo hayo na Wakenya pamoja na jamii ya kimataifa. Wakenya walipiga kelele nyingi kuhusu kuvurugwa kwa biashara zao na maafa kutokana na maandamano,” akasema. “Kama Azimio hatutaki kuwachezea shere Wakenya. Tulijipata katika hali ambapo hatungefeli kusitisha maandamana, lakini tulifahamu fika kwamba tulikuwa tukihadaiwa. Tulishiriki mikutano lakini baada ya maafisa kutoka mataifa ya kigeni kuwasili Kenya, wanachama wa Kenya Kwanza walianza kutohudhuria mikutano hiyo,” akasema Bw Kioni ambaye ni mbunge wa zamani Ndaragua. Aidha, alifichua kuwa Kamati hiyo ya Kitaifa ya Mazungumzo inayoongozwa na Kiongozi wa Wengi Kimani Ichung’wah na kiongozi wa Wiper Kalonzo Musyoka, pia inajadili pendekezo kuhusu kuongezwa kwa muhula wa maseneta kutoka miaka mitano hadi saba. Kauli na Bw Kioni inajiri baada ya kiongozi wa Narc Kenya Martha Karua kutishia kuitisha maandamano ikiwa suala la kupanda kwa gharama ya maisha halitatuliwa. Chama cha ODM pia kimeusuta muungano wa Kenya Kwanza kwa kutoonyesha kujitolea kwake kushughulikia suala la kupanda kwa gharama ya maisha. Kwenye taarifa baada ya mkutano wa kundi la wabunge wa ODM, uliohudhuriwa na Bw Raila Odinga, Katibu Mkuu wa chama hicho Edwin Sifuna alisema kuwa Kenya Kwanza “inatuzungusha kuhusu suala la kupanda kwa gharama ya maisha.” “Wamekataaa kutueleza ikiwa watachukua hatua tulizopendekeza za kupunguza gharama ya maisha kama vile kuondolewa kwa ushuru wa VAT kwa mafuta na kuondolewa kwa ushuru wa nyumba za kima cha asilimia 1.5 ya mishahara ya wafanyakazi,” akasema Bw Sifuna ambaye ni Seneta wa Nairobi.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  